Sindikat VIZ Sonce Slovenije

Marušičeva 5

6000 Koper

Zadeva: Odziv na vabilo na javno razpravo NPVI

V Sindikatu zaposlenih v vzgoji in izobraževanju (VIZ) Sonce Slovenije smo zbrani praktiki, ki se dnevno srečujemo z delom v vzgoji in izobraževanju. Dopis je delo izključno praktikov zaposlenih v vrtcih.

Verjetno smo na tem mestu enotni, da je predšolska vzgoja v Sloveniji zelo kakovostna, rečemo lahko odlična. Že dolgo vrtci v Sloveniji niso le institucije namenjene varstvu, ampak spodbujajo celostni razvoj slehernega otroka vključenega v vrtec.

Prvo, kar nam zaposlenim v vrtcu pride na misel, so neživljenjski normativi. Večina vrtcev ima v skupino vključeno maksimalno možno število otrok, kar pomeni tudi občinskih +2. Verjetno se tisti, ki ne delate v vrtcu in tisti, ki ste pred leti delali v vrtcih, ne zavedate kako naporno je delo v tako veliki skupini, ne zavedate se, da poleg lastnega tempa razvoja, ki ga ima vsak otrok, skrbimo tudi za tuje govoreče otroke, otroke z odločbami, tudi otroke s težko motnjo in to brez znižanega normativa. Zavedamo se, da smo vrtci eni izmed večjih odjemalcev proračunskega denarja, a nasprotna stran pozablja, da smo zaradi preobremenjenosti izgoreli, da se povečuje število bolniških staležev, ker enostavno ne zmoremo več. Zato na tem mestu pogrešamo tudi več specialnih pedagogov, logopedov, ki bi nam priskočili na pomoč s svetovanjem in vključevanjem v skupino. Zaznati je tudi fluktuacijo kadra, ker obremenitve, ki smo jih deležni, niso dostojno vrednotene, tako glede plačila, kot tudi glede možnosti napredovanj – zopet poudarjamo, da ima VIZ najzahtevnejša napredovanja v nazive, glede na primerljiv ostali javni sektor.

Torej, če nam je, kot državi, v interesu obdržati visok nivo predšolske vzgoje, je nujno potrebno sprejeti nov pravilnik o normativih. Tako naj bo maksimalno število otrok v skupini 20 in najmanj 10. Kombinirani oddelki v razponu starosti od 1-6 pa naj se ukinejo ali normativ spusti na maksimalno 14 otrok (sedaj 19). Delo v oddelku 1-6 ne more biti izvedeno tako, kot bi bilo prav, saj so otroci v tako širokem starostnem razponu tako drugačni, da je nemogoče hkrati poskrbeti za vse. Medtem, ko najmlajši potrebujejo več nege, drugačne pristope, drugačne vrste zaposlitve in predvsem vedno prisotno odraslo osebo, ki je ob njih, potrebujejo starejši otroci drugačne vrste gibanja, daljše pohode (ki niso suhoparna hoja v paru), drugačne zgodbe in pogovore in seveda tudi drugačne teme. Vmes pa so še otroci vmesne starosti, ki imajo prav tako povsem svoje značilnosti razvoja in svoje potrebe, v skupini pa sta le dve osebi, ki se ne moreta odzvati v vsakem trenutku na vse potrebe in želje vključenih otrok. Delo v takšnih skupinah, z uvajanjem elementov formativnega spremljanja, pisanje raznih poročil za razvojne ambulante, CSD je milo rečeno nehumano.

Glede na to, da imajo v šoli dodatek na kombinacije, je dodatek nujno uvesti tudi v vrtce, saj je diskriminatorno, da smo strokovnjaki, ki delujemo pod istim ministrstvom in za nas velja enaka zakonodaja kot za učitelje, obravnavani drugače. Torej tandem, ki dela v kombiniranem oddelku naj bo upravičen do dodatka, kot je v kombiniranih oddelkih v šolah.

Razredniki v šolah imajo plačano razredništvo, ponovno smo vzgojitelji diskriminirani napram učiteljem, saj smo tudi mi razredniki in o otroku vodimo vso potrebno dokumentacijo, organiziramo in izvajamo roditeljske sestanke in govorilne ure, pišemo poročila o otroku, sodelujemo s starši, urejamo ostalo dokumentacijo, vezano na skupino. Torej vzgojitelji so upravičeni do dodatka za razredništvo.

Prostorski pogoji kot veljajo sedaj so neprimerni, vsaka vlada podaljšuje veljavnost starih normativov igralne površine na otroka, kar pomeni podaljševanje stiske s prostorom in otežena prosta igra otrok, vemo pa, da občine potrdijo manjšo površino na otroka, saj je vse povezano s financami. Hkrati to za vzgojitelje pomeni, dnevno umikanje pohištva, da zagotovimo prostor za počitek, v poletnih mesecih zrak, da komaj zdržimo, saj zaradi vročine ni možno prezračevanje, klim pa vrtci v večini sploh še nimajo.

Zaposleni v VIZ imamo zagotovljeno pravico po izobraževanju 5 dni na leto. Ker so izobraževanja draga, se nekateri ravnatelji zanje ne odločajo, hkrati delodajalci ne želijo odobriti izostanka iz dela zaradi izobraževanja, saj zaradi bolniških staležev težko organizirajo delo. Nujno je, da se ta pravica udejanji in se poišče denar za naša izobraževanja, saj lahko le z novimi dodatnimi znanji zagotavljamo kakovosten vzgojno izobraževalni proces. Izobraževanja pa morajo biti uporabna v praksi in ne suhoparna, mnogokrat zastarele teorije tudi predavatelji, ki nikoli niso delali v vrtcu, niti nimajo osnovnih znanj o razvojnih značilnostih predšolskih otrok.

Učitelji imajo v evidencah delovnega časa stebre. Tudi zaposleni v vrtcih imamo prerazporejen delovni čas in glede na to, da imamo neposrednega dela z otroki 30 oziroma 35 ur na teden, ostalo delo zelo hitro zapolnimo. Delodajalci presežek ur ostalega dela ne priznavajo in ga ob začetku novega šolskega leta izbrišejo, ne dovolijo pa teh pošteno oddelanih ur koristiti, kar je huda kršitev, saj smo tudi zaposleni v vrtcih zaposleni za 40 ur na teden, kar je višek pa bi morali dobiti izplačano z dodatkom za nadurno delo ali te ure pokoristiti v presečnem obdobju, ki je v VIZ šolsko leto. Nekateri delodajalci gredo celo tako daleč, da v primeru, ko imamo višek ur neposrednega dela z otroki (nadomeščanje bolniških staležev…) in si naberemo iz tega naslova 8 ur, kljub temu, da imamo tudi iz naslova ostalega dela višek, ob koriščenju ur vzamejo celotne ure neposrednega dela z otroki. Vemo, da je to protizakonito, in nečloveško, zato predlagamo tudi tukaj, da se evidence delovnega časa za zaposlene v vrtcih uredijo skladno z evidencami in pogoji učiteljev. Za vse velja enaka zakonodaja in enaka kolektivna pogodba!

Pričeti je potrebno poudarjat pomen pozitivne delovne klime. Zavedanje, da je le zadovoljen delavec odličen delavec, je za področje predšolske vzgoje zelo nizko s strani Ministrstva za šolstvo in države. Zavedanje, da smo vzgojitelji tisti, ki oblikujemo otroka, se kot mantra ponavlja le v situacijah, ko nam dajete vedno nove in nove zadolžitve, projekte… ko pa se govori o pogojih dela, spoštovanju, odgovornosti ustreznemu plačilu, pa pozabite na nas. Torej, vsi ki imate vpliv na oblikovanje pravil, zakonov glede delovnih pogojev vzgojiteljev, naredite primerne delovne pogoje, da bomo vzgojitelji lahko delo opravljali v normalnih obremenitvah, brez izgorelosti. Delavec, ki ima zagotovljene dobre delovne pogoje bo delo opravil boljše, kakovostneje, hitreje, bo manj bolniško odsoten, manj bo invalidskih odločb in posledično dodatkov… kar na dolgi rok pomeni prihranek.

Sočasnost je v zakonodaji opredeljena, pa vendar si jo vsak vrtec razlaga po svoje, mnogokrat je le-ta zapisana le na papirju, medtem ko v realnosti sočasnosti, kot bi morala biti, ni. Določijo se naj jasna pravila, enotna za vse vrtce Slovenije, kdaj je čas počitka (npr. ko spi/počiva npr. 2/3 otrok).

Tudi zahteve po številu prisotnih odraslih so napisani tako, da prihaja do možnosti različnih razumevanj. Jasno je zapisano, če je v skupini več kot pol otrok prisotnih otrok, morata biti v skupini dve osebi. Zjutraj in popoldan pa ostajamo delavci sami, s polnimi skupinami, saj je po mnenju delodajalcev sočasnost zagotovljena in ne rabita biti v skupini dve odrasli osebi. Delavci smo tako ponovno preobremenjeni, otrokom pa v takšni situaciji ne moremo ponuditi drugega kot le varstvo, pa še to ni vedno varno (otrok se polula in je potrebno v garderobo po rezervna oblačila, skupino zapustiš ker je otroka nujno preobleči, otroci v skupini so sami, delavec pa krši zakonodajo, krši tudi otrokove pravice, če polulanega otroka ne preobleče…). Nikakor pa v takšnih situacijah ne more potekati vzgojno delo.

Gibalna aktivnost otrok je primarna dejavnost otroka in jim mora biti ponujena v večinskem delu dneva, a zaradi prenatrpanih skupin, ponekod neurejenih igrišč, ki niso primerna, da gredo vse starostne skupine otrok ven, v vsakem vremenu in ob različnih časih, se ta ne izvaja tako, kot bi se morala, mnogokrat je gibanje zunaj onemogočeno zaradi pomanjkanja kadra, ena sama oseba pa z otroki ne more ven. Kljub temu, da pravilniki so, se izvajajo po načelu interesa ravnatelja in lastnika vrtcev. Kombinirane skupine z nekompatibilno starimi otroki, gibalno aktivnost zavira, zato je nujno, da se zakonodaja spremeni in uredi tako, da bo gibalna aktivnost otrok možna v polni meri.

Omenili bi tudi nedorečenost glede obveznosti vodij enot vrtca. Kakovost delovanja enote je v veliki meri odvisna od vodje, ki pa je hkrati tudi vodja skupine otrok. V praksi ugotavljamo veliko preobremenjenost za vodje enot, ki pa nosijo tudi ogromno odgovornost za izpeljavo kakovostnega programa predšolske vzgoje, zato predlagamo, da se tudi to sistemsko uredi.

Izobraževanje prihodnjih vzgojiteljev ne moremo reči, da je slabo, a zagotovo je še veliko manevrskega prostora za izboljšave. Bodoče vzgojitelje je potrebno pripraviti na nove generacije otrok, ki so drugačne, ki zahtevajo drugačne metode dela, potrebno jih je pripraviti na delo z otroki s posebnimi potrebami, jih opolnomočiti da prepoznajo stiske otrok, primanjkljaje otrok. Mentorji opažamo zagnan kader praktikantov, vendar, ko se le-ti pozanimajo o plačah vzgojiteljev in pomočnikov vzgojiteljev, so preprosto zgroženi. Država naj razmisli, kako bo stimulirala mlade za opravljanje pedagoškega poklica v vse bolj zahtevnih pogojih, kajti v vrtcih se že soočamo s premalo kadra.

Financiranje vrtcev naj se v celoti prenese na državo, enako kot je z OŠ. Oboji smo del iste zgodbe, a tako različno obravnavani.